Obrambni minister Matej Tonin je ob ogledu prostorov novopostavljene mobilne bolnišnice izrazil upanje, da število bolnikov z boleznijo covid-19 ne bo naraslo do te mere, da bi jo dejansko potrebovali in da bi jo lahko uporabili v druge namene. Foto: BoBo/Žiga Živulović

Epidemiološki podatki NIJZ-ja kažejo, da 102 okužena prihajata iz osrednjeslovenske statistične regije, 48 iz jugovzhodne Slovenije, 38 iz savinjske, 25 iz podravske, 17 iz gorenjske, deset iz primorsko-notranjske in koroške, osem iz obalno-kraške, sedem iz pomurske, trije iz goriške in eden iz posavske regije. Šest obolelih je tujih državljanov. Med obolelimi je 130 žensk in 145 moških.

Kot so poročali v Odmevih, je trenutno v bolnišnični oskrbi 31 bolnikov, okuženih z novim koronavirusom. Dva več kot včeraj. V enotah intenzivne terapije jih je pet, prav tako dva več kot včeraj.

Največ okuženih oseb, 96, je v starostni skupini od 30 do 49 let, 60 okuženih pa je starih med 16 in 29 let. V starostni skupini od 50 do 59 let so potrdili 56 primerov okužbe, med starejšimi od 60 let pa 44 okužb. Najmanj potrjenih okužb je med otroki in mladostniki, našteli so jih 19.

Minister za zdravje Tomaž Gantar je na popoldanski novinarski konferenci sicer pojasnil, da je število okuženih z novim koronavirusom vsaj petkrat višje. Vseh, ki kažejo znake okužb dihal, namreč ne testirajo, nekateri pa bodo še zboleli.

Pristojni zatrjujejo, da se število testiranj ne zmanjšuje

Bojana Beović, ki vodi strokovni del v kriznem štabu, je dejala, da spremenjen pristop do testiranja ne pomeni manj izvedenih testov, dnevno jih namreč izvedejo okoli tisoč. Testirajo se tisti, ki potrebujejo pregled pri zdravniku, prav tako se testirajo oskrbovanci domov starejših občanov, ki zbolijo za okužbo dihal. Testi se izvajajo tudi pri vseh tistih, ki so sprejeti v bolnišnico zaradi okužbe dihal ali zaradi česa drugega in imajo sočasno okužbo dihal. V bolnišnicah se testi izvajajo tudi pri hospitaliziranih, ki se jim je pozneje razvila okužba dihal. "Ne testiramo pa blago bolnih, ki bi jim prehlad lahko povzročil kakšen drug virus. Za prehlajene je bistveno, da ostanejo doma. Prehlajeni naj ne vstopajo v zdravstveni sistem in naj ne gredo delat, da ne bi okužili še drugih," je poudarila Beovićeva.

Infekcijska klinika: Resno stanje štirih okuženih

V Univerzitetnem kliničnem centru Ljubljana, kjer je hospitaliziranih 14 bolnikov s koronavirusom, še štirje pa so v enoti intenzivne terapije, se intenzivno pripravljajo na rast števila obolelih. "V kliničnem centru se intenzivno pripravljamo, tako da smo odprli dodatne postelje za intenzivno terapijo in zaprli ortopedsko kliniko in dermatološko kliniko, kjer se v naslednjih dneh pripravljamo na sprejem prvih pacientov," je v izjavi zapisal generalni direktor UKC-ja Ljubljana Janez Poklukar. V UKC-ju so odprli tudi prehodni oddelek, kjer obravnavajo bolnike s sumom na novi koronavirus. Le na ta način lahko namreč po Poklukarjevih besedah zagotovijo varno obravnavo in preprečujejo prenose okužb med samo obravnavo.

Po novem testiranje pri tistih s hujšim potekom bolezni

Stanje štirih okuženih je izjemno resno, je dopoldne dejal Janez Tomažič z infekcijske klinike. Na intenzivni negi so do zdaj sprejeli 5 ljudi – enega zaradi poškodbe, a so ga že odpustili, drugi štirje pa so kritično bolni, je še povedal. Poudaril je tudi, da so do zdaj na novi koronavirus pozitivno testirali 17 otrok, a v tej populaciji ni bil v bolnišnico sprejet nihče.

Brezplačna telefonska številka za informacije o delovanju Onkološkega inštituta Na Onkološkem inštitutu Ljubljana deluje brezplačna telefonska številka 080 2900, na kateri lahko onkološki bolniki in svojci vsak dan od ponedeljka do petka med 8.30 in 15. uro dobijo informacije glede delovanja Onkološkega inštituta v času izrednih razmer.

Tomažič je sicer napovedal, da lahko na podlagi izkušenj iz Kitajske in Italije, kjer se je uresničil najhujši scenarij, sklepamo, da se bo stanje hitro poslabšalo: "Vemo, kako eksponentno se številke večajo – to nekako pričakujemo v tem in naslednjem tednu. Če nekako zdržimo 14 dni, upam, da teh črnih scenarijev ne bo."

Ob tem je poudaril še, da je stanje izjemno resno, zato je ljudi znova pozval k spoštovanju pravil, zaposlenim, ki morajo na delo, pa svetoval, naj zjutraj, ko se zbudijo, najprej preverijo, ali imajo kakšne simptome: "Če jih imajo, naj ostanejo doma." Sicer pa še vedno veljajo enaka pravila kot prej: 1,5 metra razdalje, umivanje rok itd. Prebivalce je ob tem znova pozval tudi, naj zdravstvenim delavcem ne zamolčijo morebitnih znakov bolezni covid-19.

Mobilna bolnišnica pripravljena na morebiten sprejem bolnikov

Mobilna bolnišnica pripravljena na bolnike

Mobilna bolnišnica, ki so jo postavili v ljubljanski vojašnici Edvarda Peperka, je pripravljena na sprejem bolnikov. Obrambni minister Matej Tonin je ob ogledu prostorov izrazil upanje, da število bolnikov z boleznijo covid-19 ne bo naraslo do te mere, da bi potrebovali mobilno bolnišnico in da bi jo lahko uporabili v druge namene.

V premični bolnišnici Role 2 je prostora za 20 bolnikov, bi pa lahko ob potrebi še namestili dodatne postelje na hodnik. Poveljnik civilne zaščite Srečko Šestan je pojasnil, da je v mobilnem stacionariju prostora za 120 ljudi, od tega 40 za težje bolnike. Skupno bi lahko v obeh enotah torej namestili 140 bolnikov.

Kako naj z odpadki ravnajo okuženi bolniki

Ministrstvo za okolje in prostor sporoča, da se odpadki osebe, ki kažejo znake bolezni covid-19, vključno z materialom za enkratno uporabo, ki ga uporablja bolna oseba in njeni negovalci (na primer rokavice, robci in maske), odložijo v plastično vrečko za smeti, nameščeno v prostoru.

Plastično vrečko je treba tesno zapreti (zavezati, zalepiti), tako da raztresanje vsebine odpadkov ni mogoče. Zaprto vrečo je treba nato odložiti v posodo za zbiranje mešanih komunalnih odpadkov (črna/zelena posoda) in nikakor ne v zabojnike, namenjene zbiranju ločenih frakcij odpadkov ‒ biološki odpadki, embalaža iz plastike, kovin in sestavljenih materialov, ki se po sistemu od vrat do vrat zbirajo pri uporabnikih. Prav tako rokavice iz lateksa ali podobnih materialov, ki se uporabljajo za nakupe ali druge namene, niso embalaža in zato ne sodijo v posodo za embalažo (rumene barve).

Okuženi štirje zaposleni v slovenjgraški bolnišnici, 17 jih je v samoizolaciji

Prve okužbe z novim koronavirusom pri zaposlenih so potrdili tudi v Splošni bolnišnici Slovenj Gradec. "Trenutno je 17 naših zaposlenih v samoizolaciji, štirje so trenutno pozitivni in so doma," je sporočil direktor bolnišnice Janez Lavre. Dodal je, da preverjajo mogoče stike in jih testirajo, delo pa usklajujejo z epidemiološko službo.

Na Koroškem so prvi primer okužbe z novim koronavirusom z brisom, odvzetim v Slovenj Gradcu, potrdili v nedeljo. V uradno statistiko pa je bil prvi primer potrjenega brisa pri prebivalcu iz Koroške zajet že v soboto, a je šlo za Korošca, ki ima na območju zdravstvene regije Ravne na Koroškem prijavljeno stalno prebivališče, živi pa drugje, prav tako je drugje dal bris.

Okužena tudi sodelavka ZD-ja Adolfa Drolca Maribor

Iz Zdravstvenega doma doktorja Adolfa Drolca Maribor so sporočili, da je ena izmed njihovih sodelavk, ki dela na zdravstvenih postajah Gosposvetska in Kamnica, okužena z novim koronavirusom, je poročala TV Slovenija. Zato pozivajo vse, ki so bili preteklo sredo ali četrtek na teh zdravstvenih postajah, da gredo v samoizolacijo in so pozorni na morebitne znake okužbe. Zdravstveni postaji na Gosposvetski in v Kamnici sta do preklica zaprti.

Okužen tudi zaposleni v ZD Kamnik

V Zdravstvenem domu dr. Julija Polca Kamnik je bila potrjena okužba pri enemu od zaposlenih delavcev. Delavec je zbolel v nedeljo, 15. marca 2020, in ker je zbolel za vikend doma, že pred znaki bolezni ni več vstopal v prostore Zdravstvenega doma dr. Julija Polca Kamnik.

Okužba v Zdravstvenem domu Maribor

V domu upokojencev v Šmarju ni okužb

Zaposlena v Domu upokojencev Šmarje pri Jelšah, pri kateri so se v nedeljo pojavili blažji bolezenski simptomi, ni okužena z novim koronavirusom, je za STA potrdila Gordana Drimer, direktorica omenjenega doma, ki skrbi za okoli 200 oskrbovancev. Kot je dodala, se vsi stanovalci v centralni enoti in tudi v njihovi enoti v Podčetrtku počutijo dobro.

Tudi v Štorah za zdaj ni novih primerov

Potem ko je bila v nedeljo potrjena okužba z novim koronavirusom pri eni zaposleni v domu starejših občanov Lipa v Štorah, so odvzeli brise 13 zaposlenim, ki so bili z njo v stiku. Doslej so prejeli izvide za 11 zaposlenih, ki so bili vsi negativni, preostala dva še čakajo. Stanovalci so zdravi in se počutijo dobro, zagotavljajo v domu.

Brisi prebežnikov z znaki prehlada negativni

Štab civilne zaščite za Notranjsko je sporočil, da so bili brisi sedmih prebežnikov z znaki prehlada, ki so jih v nedeljo pozno zvečer po nezakonitem prehodu meje na Bistriškem prestregli policisti, negativni. Pri uradu vlade Republike Slovenije za oskrbo in integracijo migrantov pa so začeli izvajati previdnostne higienske ukrepe z namenom zajezitve okužb s koronavirusom. Med ukrepi je bila tudi premestitev 29 ljudi iz izpostave v Logatcu v azilni dom na Viču v Ljubljani.

Okuženi dve učiteljici v Pivki

Štab Civilne zaščite za Notranjsko je sporočil, da sta z novim koronavirusom okuženi učiteljici, ki sta zaposleni na Osnovni šoli Pivka. Bili sta med šestimi okuženimi prostovoljci Rdečega križa. Njune zdravstveno stanje je stabilno. V družinah vseh otrok, ki obiskujejo Osnovno šolo Pivka morajo biti še posebej pozorni. "Če otrok kaže znake akutne okužbe dihal, svetujemo, starši pokličejo njegovega pediatra in se z njim dogovorijo glede nadaljnjih ukrepov," je za TV Slovenija povedal epidemiolog Boris Kopilovič.



Okuženi učiteljici, ki sta zaposleni na Osnovni šoli Pivka

Okužena občinska svetnica Velikih Lašč, občina vsaj en teden zaprta

Zaradi okužbe s koronavirusom so konec tedna zaprli tudi občino Velike Lašče. Vsi delavci in svetniki zdaj delajo od doma in so v domači izolaciji. Kot je župan Tadej Malovrh povedal za TV Slovenija, se je izkazalo, da je z novim koronavirusom okužena ena izmed občinskih svetnic, ki se je le nekaj dni prej udeležila seje občinskega sveta, na kateri so bili poleg župana, dela občinske uprave in svetnikov tudi zunanji predstavniki, med njimi tudi novi direktor ribniškega zdravstvenega doma. "Tisto, kar je mogoče še bolj neugodno, je pa to, da je ona vedela, da se v družini nekaj kuha, saj je že eden od ožjih družinskih članov imel neke zdravstvene težave. Menim, da je to v tem času, ko že vrabci na strehi čivkajo, da je treba biti pozoren, precej neodgovorno," pravi župan.

Vsi svetniki, župan, podžupan in vsi tisti, ki so bili poročevalci, so v domači karanteni, je še dejal župan. Poleg tega so zaprli občinsko stavbo, vsi člani občinske uprave pa so doma v karantenah in delajo na daljavo. Občina tako ostaja zaprta vsaj še naslednji teden, če se bo izkazalo, da se je okužilo več ljudi, pa bodo ukrep zaprtja občine podaljšali, je še poročala Alenka Bevčič.

Farmacevti opozarjajo: Ni dovolj zaščitne opreme, lekarne skrajšujejo delovnike ali zapirajo vrata

Oglasili so se tudi v Lekarniški zbornici Slovenije, kjer opozarjajo, da ministrstvo za zdravje farmacevtom v lekarnah še vedno ni zagotovilo zaščitne opreme proti okužbi z novim koronavirusom. Po njihovih navedbah se že kažejo posledice, saj je vse večja obolevnost med zaposlenimi. Zato so morali v določenih lekarnah skrajšati urnik, določene lekarne se zapirajo.

Prebivalci sicer dosledno spoštujejo skupen poziv Nacionalnega inštituta za javno zdravje in Lekarniške zbornice Slovenije, da vstopajo v lekarno le posamezniki brez znakov okužbe dihal, priznava predsednik lekarniške zbornice Miran Golub. Vendar zaradi trenutnega stanja in načina, kako poteka okužba, lahko v lekarne vstopijo tudi ljudje, ki so že okuženi, a še brez vidnih znakov bolezni, je še opozoril.

Zdravljenje covid-19 bo plačal ZZZS Zdravljenje bolezni covid-19, ki jo povzroča okužba z novim koronavirusom, bo v celoti krito iz javnih sredstev. Zakon o zdravstvenem varstvu in zdravstvenem zavarovanju določa, da obvezno zdravstveno zavarovanje krije bolezni, za katere je z zakonom določeno izvajanje ukrepov za preprečevanje njihovega širjenja. Tistim, ki nimajo sklenjenega dopolnilnega zavarovanja in zbolijo za boleznijo covid-19, torej za zdravljenja ne bo treba doplačevati.

Omejeno izdajanje zdravil

Trenutno je sicer z odredbo omejena izdaja zdravil. Zdravila na recept izdajajo v količini, ki ustreza zdravljenju bolnika za obdobje enega meseca, zdravila brez recepta pa so omejena na eno pakiranje na osebo. Namen je zagotoviti zdravila vsem prebivalcem.

NIJZ: Koloidno srebro in CBD-kapljice niso registrirana zdravila in se ne smejo oglaševati

Na Nacionalnem inštitutu za javno zdravje medtem svarijo pred uživanjem koloidnega srebra in kapljic CBD kot oblike zdravljenja ali preprečevanja okužbe z novim koronavirusom. Kot opozarjajo, v Evropski uniji uporaba koloidnega srebra v zdravilih ni dovoljenja. Kot zdravilo niso registrirane niti CBD-kapljice.

Na NIJZ-ju pojasnjujejo, da koloidno srebro ali nanosrebro predstavlja srebro v obliki zelo majhnih delcev elementarnega srebra. Srebrove spojine so sicer že dolgo znane po tem, da zavirajo delovanje mikroorganizmov, a so jih v času po drugi svetovni vojni v celoti zamenjali z učinkovitejšimi in manj strupenimi antibiotiki. V medicini se trenutno omejeno uporabljajo le še za zdravljenje opeklin. Rezultati različnih toksikoloških študij kažejo na strupenost nakopičenih nanodelcev srebra za jetra, njihov škodljivi vpliv na imunski sistem ter možno genotoksičnost.

Do zdaj ni bil presojan noben pozitivni učinek kapljic CBD na delovanje imunskega sistema ali katera koli druga od zdravstvenih trditev v povezavi z njimi, poleg tega kapljice (za zdaj) še niso zakonito na trgu, saj postopki še niso končani, so opozorili na NIJZ-ju.